Kazys Paulauskas

Kazys Paulauskas (1934 m. sausio 7 d. – 2013 m. birželio 2 d.) – Lietuvos rašytojas fantastas.

 Biografija 
Gimė 1934 m. sausio 7 d. Tauragėje.

1952 m. įstojo į Vilniaus pedagoginį institutą, kurį baigė įgijęs anglų kalbos mokytojo specialybę.

1956–1990 m. Panevėžio mokyklose dėstė anglų kalbą ir astronomiją.

Nuo 1990 m. dėstė filosofiją KPI Panevėžio vakariniame fakultete, po to – Kauno technologijos universiteto Panevėžio fakulteto (instituto) vyr. asistentas, lektorius.

Buvo Panevėžio krašto jaunųjų rašytojų sekcijos (įkurta 1983 m.) pirmininkas. Lietuvos rašytojų sąjungos narys nuo 1987 metų.

Mirė 2013 m. birželio 2 d. Panevėžyje.

 Kūryba 
Rašyti pradėjo 1965 m.

1971 m. išleista debiutinė fantastinė apysaka „Dorado“. Vėliau išleido fantastinius kūrinius „Argonautų laivas“, „Saulės sūnus“, „Deimo efektas“. Nepriklausomoje Lietuvoje pasirodė jo mokslinės fantastikos romanas „Laukesos aitvaras“.

Vėliau ėmė rašyti mokslo populiarinimo knygas ir grožinius kūrinius. Išėjo apysaka „Akmenuotame Letos krante“, romanas „Bėgančioji ledo lytimi“, knygos „Bermudų trikampio paslaptys“, „Pasaulio paslaptys: faktai, kontaktai, katastrofos, prognozės, mįslė“ bei „NSO kasdienybė: įvykiai, pranešimai, hipotezės“, vėlesnieji romanai „Lėlytė“ (2004), „Ištikimybė S“ (2007), „Sibiro vagonų romanas“ (2009), „Kunigo Bronislovo kosminė odisėja“ (2011), „Kazanauskas (Casanova)“ (2013).

K. Paulauskas yra vienas iš mokslinės fantastikos pradininkų lietuvių literatūroje.

Panevėžio apskrities Gabrielės Petkevičaitės-Bitės viešojoje bibliotekoje saugomas Kazio Paulausko rankraščių fondas, kurį per keletą kartų perdavė pats rašytojas. Tai K. Paulausko autobiografija (1985), atsiminimai apie darbą pionierių stovykloje „Saulutė“ Berčiūnuose (Panevėžio r.), paties autoriaus sudarytas jo išleistų knygų sąrašas, tekstų juodraščiai, rankraščiai, idėjų planai, įvairūs užrašai ir kita medžiaga.

 Bibliografija 
 Dorado (mokslinė fantastinė apysaka). – Vilnius: Vaga, 1971.- 186 p.
 Argonautų laivas (mokslinė fantastinė apysaka). – Vilnius: Vaga, 1979. – 288 p.
 Saulės sūnus (fantastinė apysaka). – Vilnius: Vaga, 1983. – 303 p.
 Deimo efektas (fantastinė apysaka). – Vilnius: Vyturys, 1986. – 135 p.
 Laukesos aitvaras (mokslinės fantastikos romanas). – Vilnius: Alka, 1992. – 69, [1] p.
 Apokalipsė: pasaulio pabaiga 1999 m. – Vilnius: Alka, 1994. – 121, [2] p.
 Akmenuotame Letos krante (apysaka); Bėgančioji ledo lytimi (romanas). – Ginkūnai (Šiaulių raj.): Jona, 1997. – 189, [2] p.
 Pasaulio paslaptys: faktai, kontaktai, katastrofos, prognozės, mįslės. – Vilnius: Alka, 1998. – 463, [4] p.
 NSO kasdienybė: įvykiai, pranešimai, hipotezės. – Panevėžys: R. Magilienės įmonė „Magilė“, 2003. – 155, [2] p.
 Lėlytė (romanas). – Panevėžys: R. Magilienės įmonė „Magilė“, 2004. – 231, [1] p.
 Ištikimybė S (romanas). – Panevėžys : Magilė, 2007. – 164, [3] p.
 Nepaprasti Netikro Zuikio nuotykiai (fantastinė apysaka). – Vilnius : Alka, 2008. – 125, [2] p.
 Sibiro vagonų romanas (istorinis romanas). – Vilnius : Alka, 2009. – 222, [1] p.
 Kunigo Bronislovo kosminė odisėja (dokumentinė apysaka). – Vilnius : Alka, 2010. – 86, [2] p.

Parengė:
 Bermudų trikampio paslaptys / pagal Charles Berlitz knygą „The Bermuda triangle“ parengė K. Paulauskas. – Vilnius: Alka, 1992.

 Nuorodos 
 Mirė rašytojas fantastas K. Paulauskas
 Kazys Paulauskas
 In memoriam. Rašytojas Kazys Paulauskas

Kategorija:Lietuvos fantastikos rašytojai‎